NEWS สมหวัง! ผถห.โหวตผ่านแตกพาร์-เพิ่มทุน คะแนนเสียงสูงถึง 95%
NEWS สมหวัง! ผู้ถือหุ้นอนุมัติมติแตกพาร์เป็นหุ้นละ 1 บาท จากเดิม 5 บาท-เพิ่มทุน 239,420,793,345 หุ้น-ออกวอแรนต์ให้ผู้ถือหุ้นเดิม ในอัตรา 5:2 ด้วยคะแนนเสียงสูงถึง 95% มั่นใจช่วยหนุนราคาหุ้นมีเสถียรภาพ
4 ก.ค. 2560

บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS เปิดเผยว่า ที่ประชุมวิสามัญผู้ถือหุ้นครั้งที่ 1/2560 เมื่อวันที่ 3 ก.ค.60 มีมติอนุมัติการเพิ่มจำนวนหุ้นและการเปลี่ยนแปลงมูลค่าหุ้นที่ตราไว้ (พาร์) ของบริษัท ด้วยคะแนนเสียงสูงกว่า 95%
“ถึงแม้การขออนุมัติเพิ่มทุนครั้งนี้จะส่งผลให้จำนวนหุ้นของบริษัทเพิ่มขึ้น มีการเปลี่ยนแปลงพาร์จากหุ้นละ 5 บาท ลดลงเป็นหุ้นละ 1 บาท แต่การลด Par ดังกล่าวจะเป็นการเพิ่มจำนวนหุ้นในตลาด ลดการกระจุกตัวของหุ้น ทำให้หุ้นมีสภาพคล่องในการซื้อขายเพิ่มขึ้น สามารถเพิ่มการกระจายการถือหุ้นไปยังผู้ถือหุ้นในวงกว้างและช่วยให้บริษัทสามารถระดมทุนได้ตามเป้าหมาย รวมถึงจะทำให้ราคาหุ้นมีเสถียรภาพมากขึ้น”NEWS ระบุ
ทั้งนี้ บริษัทจะเปลี่ยนแปลงพาร์จากเดิมหุ้นละ 5 บาท เป็นหุ้นละ 1 บาท ซึ่งส่งผลให้จำนวนหุ้นของบริษัทเพิ่มขึ้นจากเดิม 8,508,100,847 หุ้นที่พาร์หุ้นละ 5 บาท เป็นจำนวน 42,540,504,235 หุ้นที่พาร์หุ้นละ 1 บาท
โดยหลังจากนั้นจะเพิ่มทุนจดทะเบียนของบริษัทอีกจำนวน 239,420,793,345 บาท เป็นทุนจดทะเบียนใหม่จำนวน 281,961,297,580 บาท โดยการออกหุ้นสามัญเพิ่มทุนจำนวน 239,420,793,345 หุ้น ราคาพาร์หุ้นละ 1 บาท โดยจัดสรรให้แก่ผู้ถือหุ้นเดิมตามสัดส่วนจำนวนหุ้นที่ผู้ถือหุ้นแต่ละรายถืออยู่ (Rights Offering) ในอัตรา 1 หุ้นเดิม ต่อ 5 หุ้นใหม่
รวมถึงรองรับการออกและเสนอขายใบสำคัญแสดงสิทธิที่จะซื้อหุ้นสามัญของบริษัทครั้งที่ 6 (NEWS-W6) ซึ่งจัดสรรให้แก่ผู้ถือหุ้นเดิมที่ใช้สิทธิจองซื้อและชำระค่าซื้อหุ้นสามัญเพิ่มทุน ในอัตรา 5 หุ้นเพิ่มทุนที่จองซื้อ ต่อ 2 หน่วยใบสำคัญแสดงสิทธิฯ และ รองรับการปรับสิทธิของใบสำคัญแสดงสิทธิ NEWS-W4 และ NEWS-W5